ปรับค่าซ่อมรถอู่กลาง
คปภ.คึกสั่งเลิกคิดตามรุ่นรถประเมินคุณภาพใหม่ทุก3ปี
18 ส.ค. 2554

คปภ.คึกสั่งเลิกคิดตามรุ่นรถประเมินคุณภาพใหม่ทุก3ปี
คปภ.ปัดฝุ่นมาตรฐานราคาอู่กลางใหม่ เลิกเกณฑ์ประเมินตามขนาดรถ หันคิดค่าซ่อมตามรุ่น ยี่ห้อ มั่นใจมีความเป็นธรรมทุกฝ่าย
นางจันทรา บูรณฤกษ์ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ขณะนี้ได้ร่วมกับสมาคมประกันวินาศภัย สมาคมอู่กลางประกันภัย ร่วมหารือเกี่ยวกับการพัฒนาคุณภาพการซ่อมรถที่ได้รับความเสียหาย ซึ่งที่ประชุมยังมีมติให้ปรับปรุงมาตรฐานราคาอ้างอิงค่าซ่อมรถให้มีความเหมาะสมมากยิ่งขึ้นตามข้อมูลที่ได้มีการศึกษาไว้
“เดิมจะใช้ราคาอ้างอิงค่าซ่อมรถกำหนดตามขนาดของรถ เช่น รถขนาดใหญ่ รถขนาดกลาง และรถขนาดเล็ก ให้เปลี่ยนเป็นกำหนดตามรุ่นและยี่ห้อของรถแทน เนื่องจากปัจจุบันกระบวนการผลิตรถยนต์มีการพัฒนารูปแบบ และเทคโนโลยี ทำให้รถขนาดใกล้เคียงกัน แต่มีความแตกต่างกันค่อนข้างมาก” นางจันทรา กล่าว
นางจันทรา กล่าวว่า ที่ประชุมยังได้มีการแต่งตั้งคณะกรรมการกำกับมาตรฐานอู่กลางการประกันภัย และคณะอนุกรรมการตรวจสอบและคัดเลือกอู่กลางการประกันภัยชุดใหม่ ซึ่งประกอบด้วยผู้แทนจาก คปภ. และภาคธุรกิจประกันภัย เพื่อทำการคัดเลือกอู่ซ่อมรถที่มีคุณภาพ มีมาตรฐานและมีประสบการณ์ เข้ามาเป็นอู่กลางการประกันภัย 
นอกจากนี้ หากอู่กลางการประกันภัยใดที่คณะอนุกรรมการตรวจสอบฯ ประเมินผลการคัดเลือกอู่กลางการประกันภัยสูงเกินกว่า 90% จะสามารถปรับราคาค่าซ่อมจากราคาอ้างอิงได้ เพื่อเป็นแรงจูงใจในการพัฒนาคุณภาพและมาตรฐานการซ่อมให้สูงขึ้น ทั้งนี้ อู่กลางการประกันภัยจะมีการประเมินคุณภาพทุกๆ 3 ปี
“ปัจจุบันรถยนต์บางรุ่น บางยี่ห้อ ใช้เทคโนโลยีชั้นสูง จึงมีความจำเป็นอย่างยิ่งที่อู่กลางการประกันภัยจะต้องมีการเพิ่มพูนความรู้ และถ่ายทอดประสบการณ์ระหว่างกัน เพื่อพัฒนาคุณภาพการซ่อมรถ การให้บริการที่ดี เพื่อสร้างความน่าเชื่อถือให้กับธุรกิจประกันภัย” นางจันทรา กล่าว
นายอานนท์ วังวสุ เลขาธิการสมาคมประกันวินาศภัย กล่าวว่า ปัจจุบันค่าซ่อมรถยนต์คิดเป็น 80-90% ของค่าสินไหมทั้งระบบที่ธุรกิจประกันภัยจ่ายในแต่ละปี โดยต้นทุนค่าซ่อมรถเพิ่มขึ้นอย่างต่อเนื่องจากค่าแรงงานที่สูงขึ้น ค่าอะไหล่ที่แพงขึ้น